六笑
作者：范浚
朝代：宋

paragraphs: 我笑支道林，遠移買山書。
巢由古達士，不聞買山居。
我笑賀知章，欲乞鑑湖水。
嚴陵釣清江，何曾問天子。
我笑陶靖節，自祭真忘情。
胡爲托青鳥，乃欲長年齡。
我笑王無功，琴外無所欲。
當其戀五斗，乃獨不知足。
我笑杜子美，夙昔具扁舟。
老大意轉拙，欲伴習池遊。
我笑韓退之，不取萬乘相。
三黜竟不去，觸事得讒謗。
客言莫謾笑古人，笑人未必不受嗔。
螳螂襲蟬雀在後，只恐有人還笑君。
迴頭生愧不能語，嘲評從今吞不吐。
譽堯非桀亦何爲，訕周譏禹終無取。